De seneste weekender har der været masser af dåseøl og høj musik ved Bulbjerg, når unge har festet. Det første er ikke noget problem, men larmen er de ved at være trætte af i området. - Der er 80-100 mennesker, der hygger sig her, og det må de også gerne. Men så har de store højtalere med og generatorer, der gør at det larmer i hele området, fordi det ligger så højt her i Bulbjerg, forklarer Thomas Wessel Fyhn, som er Skovfoged i Naturstyrelsen Thy. Skovfogeden har været forbi flere gange for at få dæmpet musikken, men kort efter at han er kørt igen er det blevet skruet op for lyden på ny. Stedet hvor de unge fester er ellers langt væk fra beboelse. Så de festglade unge har allerede flyttet sig ud i naturen for ikke at forstyrre i nabolaget. Hvorfor er det et problem, der er fester her, der er jo ingen mennesker her? - Problemet er ikke at de fester, det er den høje musik. Det er en del af naturbeskyttelsesloven, at der skal være ro og det kan være virkelig generende for dyrelivet. Jeg bor 12-13 kilometer væk og jeg kan også høre dem, fortæller Thomas Wessel Fyhn. Flere steder med høj musik Det er ikke kun i Bulbjerg, at der har været gang i den de seneste uger. Også ved søbadet i Viborg har der den forgangne uge været høj musik. Og når det er på statens områder det foregår, som det gør i Bulbjerg, så er det faktisk ikke ok. - På statens arealer må du færdes og opholde dig døgnet rundt, men man må ikke høre høj musik, slår Thomas Wessel Fyhn fast. Det er de populære Soundbokse, som kan spille utroligt højt, der ifølge skovfogeden er udfordringen. Han og de andre i området har endnu ikke meldt det til politiet. Men hvis det fortsætter, så ser han ingen anden udvej. - Hvis det fortsætter er vi nødt til det. Men vi håber det ikke bliver nødvendigt, det er jo flinke og rare unge mennesker, der skal have lov til at hygge sig, fortæller Thomas Wessel Fyhn.
De unge larmer for meget og for ofte ved Bulbjerg i Thy, og det går ud over naturen og dyrene, lyder det fra skovfogeden i området.